ไฟแนนเชียลไดเจสต์
CNS กำไรทะยาน 85%
30 ก.ย. 2554

CNS กำไรทะยาน 85%
บริษัทหลักทรัพย์ โนมูระ พัฒนสิน (CNS) เปิดเผยผลการดำเนินงานประจำปี สิ้นสุดวันที่ 31 ส.ค. 2554 กำไรสุทธิ 217.26 ล้านบาท คิดเป็นหุ้นละ 3.18 บาท พุ่งขึ้น 85.53% เทียบกับปีก่อนกำไรสุทธิ 117.10 ล้านบาท หรือ 1.64 บาทต่อหุ้น เนื่องจากมีรายได้รวม 1,004 ล้านบาท เพิ่มขึ้นจากปีก่อน 261 ล้านบาท 
SVI ซื้อคืนอีก 5 ล้านหุ้น
บริษัท เอสวีไอ (SVI) ได้ซื้อหุ้นของบริษัทคืนจากตลาดหลักทรัพย์เมื่อวันที่ 28 ก.ย.ที่ผ่านมาอีก 5 ล้านหุ้น ในราคา 3.56-3.64 บาทต่อหุ้น รวมเป็นเงิน 18.07 ล้านบาท และถึงปัจจุบันซื้อหุ้นแล้วจำนวน 24,298,800 หุ้น คิดเป็น 1.25% ของทุน มูลค่ารวมที่ซื้อคืน 93.46 ล้านบาท ล่าสุดราคาหุ้น SVI ปิดที่ 3.62 บาท บวก 0.06 บาท หรือ 1.69%
SICCO ออกจากตลาดหุ้น 7 ต.ค.
บริษัทเงินทุน สินอุตสาหกรรม (SICCO) ขอเพิกถอนบริษัทออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย วันที่ 7 ต.ค.นี้ ทำให้หุ้นซื้อขายวันสุดท้าย วันที่ 6 ต.ค. 2554
LVT ส่งเครื่องจักร 296 ล้านบาท
บริษัท แอล.วี. เทคโนโลยี (LVT) ได้ทำสัญญาการจัดส่งเครื่องจักร 2 เครื่องให้กับ Sinoma International Engineering Co., Ltd. สาธารณรัฐประชาชนจีน มูลค่าโครงการ 7 ล้านยูโร หรือประมาณ 296 ล้านบาท ภายในระยะเวลา 11 เดือน นับตั้งแต่วันที่เซ็นสัญญาวันที่ 27 ก.ย. 2554